Diari Oficial de la Generalitat Valenciana


Sumari del DOGV 7952, del 05-01-2017 (2016/9694)

RESOLUCIÓ de 15 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 24/16-AIA Elx.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7952

Data del DOGV
:   05-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9694


Data del document
:   15-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 24/16-AIA Elx. [2016/9694]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 24/16-AIA Elx.  
  
  
«Declaració d'impacte ambiental  
Expedient: 24/5923-UQB.  
Títol: Projecte tècnic per a l'obtenció de la llicència ambiental per a una instal·lació solar fotovoltaica sobre sòl.  
Promotor: Himin Investment 2 SL.  
Òrgan substantiu: Ajuntament d'Elx (ref.: 327/15) i Direcció General d'Indústria i Energia.  
Localització: partides dels Bassars, Valverde i Torrellano, del terme municipal d'Elx (Alacant).  
  
Descripció del projecte  
Himin Solar Investment 2 SL promou una planta solar fotovoltaica en el terme municipal d'Elx (Alacant). La instal·lació s'ubicarà en les partides dels Bassars, Valverde i Torrellano i inclou les parcel·les següents: parcel·les 1 i 117 del polígon 133, parcel·les 4 i 150 del polígon 126, parcel·la 116 del polígon 145 i parcel·la 14 del polígon 146. En total, la superfície de les parcel·les és d'1.256.459 m² dels quals es vincula a l'actuació 924.348,2 m² i queda ocupada per l'activitat una superfície de 338.230 m². Aquesta superfície, a nivell de projecte, s'organitza en 3 zones, amb diverses subzones.  
Per al funcionament de la planta es requereix, a més dels panells solars, la instal·lació d'edificis i equips auxiliars. Per a la transmissió de l'energia generada en els panells fins a la subestació, s'instal·laran equips inversors i centres de transformació (arriba el corrent CC generat en els panells i es transforma a 20 kV en CA) dins de 40 contenidors prefabricats d'1 MW de potència cada u. Aquests equips es connectaran amb una subestació per mitjà de línies soterrades de 20 kV.  
  
Al nord de la planta (extrem nord de la parcel·la 1 del polígon 133), està prevista la construcció d'una edificació per a sala de control d'uns 200 m² i una subestació elèctrica de 20/132 kV per a evacuació de l'energia a la xarxa de distribució amb una superfície associada de prop de 2.500 m².  
La potència de la instal·lació serà de 49,95 Mwp, amb una potència nominal de la subestació de 40 MVA.  
La subestació es connectarà amb la xarxa de distribució de la zona per mitjà d'una línia elèctrica a 132 kV. Discorrerà en subterrani, aprofitant la xarxa de camins municipals, amb una longitud de 5.500 m, fins a connectar amb la subestació existent de la companyia distribuïdora (ES 220/20 kV Elche de Hidrocantábrico Distribución Eléctrica SAU).  
Les parcel·les es troben afectes per diverses servituds, ja que estan travessades per un gasoducte i diverses línies elèctriques. La distribució dels mòduls solars respecta les distàncies legals respecte a aquests.  
  
  
Tramitació administrativa  
El projecte requereix declaració d'interés comunitari (DIC), d'acord amb la legislació urbanística aplicable, ja que la instal·lació s'ubica en sòl no urbanitzable. El promotor va procedir a la tramitació de la DIC davant de l'òrgan competent, amb la referència 2013/0083 que acumula al seu torn els expedients 2013/0130, 2013/0131, 2013/132 i 2013/133, atés que les parcel·les afectades per la planta solar no són contigües en la seua totalitat.  
Durant la tramitació de la mencionada DIC, per tractar-se d'un projecte sotmés a avaluació d'impacte ambiental, es va remetre a aquest òrgan ambiental còpia de l'expedient, que inclou:  
- Estudi d'impacte ambiental (2 versions de març i juny de 2013) i annex de modificació.  
- Estudi d'integració paisatgística, annex de modificacions.  
- Pla de participació pública.  
- Projecte urbanístic i annex de modificacions.  
- Còpia de l'expedient administratiu de DIC, que inclou documentació relativa a la informació pública, al·legacions i informes demanats.  
  
En data 10 de desembre de 2014, es va informar que la competència per a l'emissió de la declaració d'impacte ambiental corresponia a l'Estat, pel fet que la potència prevista inicialment superava els 50 MW (referència 115/6314-OWA).  
Mitjançant una resolució de data 4 de desembre de 2014 del director general d'Avaluació Ambiental i Territorial (per delegació de la consellera d'Infraestructures, Territori i Medi Ambient d'acord amb resolució d'1.08.2014), es va declarar l'interés comunitari per a la instal·lació solar fotovoltaica de 50,01 MW a sol·licitud de Himin Investment 2 SL. D'acord amb el contingut d'aquesta, consten informes favorables condicionats en matèria de paisatge (23.10.2014) i forestal (27.09.2013), entre altres. També hi ha intervingut el Servei Territorial d'Energia (informe de 14.01.2014).  
Amb data 8 de març de 2016, s'ha rebut expedient remés per l'Ajuntament d'Elx a través de la direcció territorial d'aquesta conselleria, que consta de:  
- Acreditació de la realització de la informació pública de l'expedient municipal d'activitat (publicació en el tauler d'edictes, en la web i en el BOP i remissió de notificació personal als veïns).  
- Còpia d'1 al·legació rebuda en nom de l'associació Amics d'Ilici-l'Alcúdia. Considera que el projecte està sotmés a avaluació d'impacte ambiental ordinària per afectar un hàbitat de la directiva 92/43/CEE, que l'anunci d'informació pública és incomplet; que l'estudi d'impacte ambiental presenta deficiències; exposa l'afecció a sòl forestal estratègic, al patrimoni cultural, al paisatge i el risc geomorfològic que afecta l'àmbit.  
- Projecte tècnic per a l'obtenció de la llicència ambiental per a una instal·lació solar fotovoltaica sobre sòl.  
- Estudi d'impacte ambiental d'instal·lació fotovoltaica amb connexió a la xarxa elèctrica de 50 MW (s'ha reduït la potència de la instal·lació).  
Amb data 29 d'abril de 2016, vist l'informe condicionat en matèria d'inundabilitat que consta en l'expedient de DIC, en relació amb l'afecció a una zona de l'actuació per perillositat geomorfològica, es va formular consulta a l'òrgan competent. El 23 de maig de 2016, el Servei d'Ordenació del Territori va informar que, vista la nova documentació aportada, la instal·lació no es troba afectada per risc d'inundació i és compatible amb les determinacions normatives del PATRICOVA.  
  
Amb data 29 d'abril de 2016, es va formular requeriment al promotor, indicant els aspectes tècnics i ambientals que calia completar. S'indicava en l'informe que aquesta documentació havia de remetre's a través de l'òrgan competent en energia. Amb data 5 de juliol de 2016, s'ha rebut contestació al dit requeriment, en què s'exposa que es considera que l'Ajuntament d'Elx és òrgan substantiu, als efectes previstos en la legislació d'avaluació ambiental, per la qual cosa s'ha presentat la documentació davant d'aquest; així mateix, s'hi adjunta documentació complementària del projecte:  
- Còpia de la resolució de DIC i informes emesos al si de la seua tramitació.  
- Estudi de gestió de RCD.  
- Còpia de la sol·licitud i documentació presentada per a l'autorització en matèria de patrimoni arqueològic.  
- Projecte de la línia elèctrica d'evacuació a xarxa de distribució.  
- Plans del projecte actualitzats.  
  
Afeccions legals  
La Llei 24/2013, de 26 de desembre, de caràcter bàsic, regula el sector elèctric. Sense perjudici de la seua aplicació, la instal·lació requereix llicència ambiental, que es tramita davant de l'ajuntament pel procediment establit en la Llei 6/2014, de 25 de juliol. La llicència ambiental és prèvia a l'autorització administrativa sectorial, d'acord amb l'article 10 d'aquesta.  
L'àmbit del projecte es troba afectat per servituds aeronàutiques, per la qual cosa resulta aplicable el Decret 584/1972, de 24 de febrer i les seues successives modificacions.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba la producció i distribució d'energia elèctrica.  
El soroll generat per les activitats queda regulat per la Llei 7/2002, de 3 de desembre i el Decret 266/2004, de 3 de desembre.  
El Reial decret 1890/2008, de 14 de novembre, aprova el reglament d'eficiència energètica en instal·lacions d'enllumenat exterior i les seues instruccions tècniques complementàries.  
La instrucció de 13 de gener de 2012, de la Direcció General del Medi Natural, sobre vies pecuàries, estableix el procediment d'actuació per a encreuaments i ocupacions.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
Als efectes de determinar l'instrument d'avaluació d'impacte ambiental aplicable al projecte, s'han considerat les superfícies emparades en la resolució de DIC, considerades com a màximes. La superfície de parcel·la és de 125 ha, la inclosa en el perímetre envolupant de la planta de 92,43 ha i la superfície ocupada per l'activitat 33,8 ha. D'acord amb les previsions de la Llei 21/2013, cal atendre la superfície ocupada per la instal·lació, que en aquest cas es troba en el rang de 10 a 100 ha (annex II, epígraf 4.i).  
Segons s'exposa, per a la selecció de la ubicació de la planta solar s'ha valorat l'aptitud de les parcel·les per a albergar-hi una instal·lació d'aquest tipus, tenint en compte en particular, l'orientació sud i l'escàs pendent dels terrenys, que eviten grans moviments de terres. Cal assenyalar que, durant la tramitació del projecte, s'han anat incorporant les condicions establides pels òrgans competents en les diverses matèries implicades. Per aquesta raó, s'ha modificat la distribució original dels mòduls, ajustant la distribució dels panells i de les zones arborades, així com dels inversors i de la subestació elèctrica.  
  
La planta solar es localitzarà en un àmbit en què predomina el sòl agrícola i l'ocupació residencial organitzada en urbanitzacions disperses. Atesa la proximitat a la costa, discorren pels voltants nombroses infraestructures (ferrocarril, autopista, carreteres). Destaca la presència, al nord, de l'aeroport de l'Altet situat a Torrellano, terme municipal d'Elx. Segons consta en l'expedient, pels voltants del dit àmbit discorre una xarxa d'abastiment d'aigua.  
A pesar del predomini agrícola, perviuen alguns enclavaments forestals, un d'ells en la llinda est de la planta. Part d'aquest àmbit forestal és forest d'utilitat pública (AL033AL1035, gestionada per la Generalitat i de caràcter estratègic d'acord amb el PATFOR). Així mateix, hi ha una altra franja de vegetació inclosa en la delimitació de terreny forestal estratègic (PATFOR), a causa de la seua fracció de cabuda en relació amb el caràcter àrid de la zona. Sol·licitat informe en matèria forestal al si de la tramitació de la DIC, la Secció Forestal va assenyalar l'afecció a terreny forestal cobert majoritàriament per vegetació herbàcia, encara que en la parcel·la 1 del polígon 133 hi ha una zona arborada amb Pinus halepensis; no estableix cap limitació en relació amb aquest àmbit. Al contrari, sí que s'estableix que la instal·lació haurà de respectar la línia de mollons (110 a 122) de la forest pública Bardalet i Ballestera. Segons el projecte i l'informe en matèria de paisatge, la vegetació eliminada per l'actuació es restituirà en altres zones de l'actuació. El polígon cadastral 133, apareix en la cartografia de biodiversitat com coincident amb una zona de timoneda i pastiu (hàbitat 6220\*). Aquest hàbitat, encara que de caràcter prioritari, és comú i d'àmplia distribució a la Comunitat Valenciana i no es troba inclòs en el catàleg valencià de flora amenaçada.  
  
Al sud-est de la instal·lació (1 km de distància en el punt més pròxim) s'ubica el Clot de Galvany, sense que s'afecte la delimitació de l'àmbit dels Bassars-Clot de Galvany (zona humida) ni el seu perímetre de protecció. Aquest espai és al seu torn LIC i ZEPA (Xarxa Natura 2000), encara que amb menor superfície delimitada. No s'estima afecció directa sobre l'esmentat espai protegit. Les Salines de Santa Pola, se situen a més de 5 km al sud de la planta. L'execució en subterrani de les línies elèctriques (línies elèctriques interiors de 20 kV i d'evacuació de 132 kV), per la seua banda, evitarà riscos per a l'avifauna d'interés que freqüenta aquests espais.  
S'ha obtingut informe favorable en matèria de patrimoni cultural (informe de 8 de juliol de 2014, de la directora general de Cultura). El bé d'interés cultural torre de la Canyada, es localitza en la parcel·la 14 del polígon 146. A fi de millorar la integració visual de la instal·lació, es preveu la seua separació respecte al mencionat BIC (100 m) i una barrera vegetal de palmeres. Així mateix, s'integraran les edificacions cromàticament, s'escometrà la plantació d'arbratge al voltant de la subestació elèctrica, plantació de pins al nord-oest i nord-est de la zona 3.1, sud de la zona 1.2, oest de la zona 1.3 i est de la zona 2 i plantació de xiprers en alineació en el camí que divideix les zones 3.1 i 3.2. Aquestes mesures d'integració paisatgística estan incorporades a l'informe favorable condicionat del Servei d'Infraestructura Verda i Paisatge (de 23.10.2004).  
  
Una zona de la planta (parcel·la 4 del polígon 126), està afectada per perillositat geomorfològica d'inundació. No obstant això, emés informe sobre el projecte definitiu per l'òrgan competent, s'estima la compatibilitat, atés que es deixa exempta d'edificacions aquesta zona i els panells s'eleven 80 cm sobre el sòl.  
En relació amb el caràcter agrícola de la zona, hi ha multitud de conduccions d'aigua en la zona, la major part fora d'ús. Està previst reconduir-les pel perímetre de la planta i a través dels canals que es creen en el centre dels vials, i en cas d'impossibilitat física, es procedirà a entubar-les.  
La línia elèctrica d'evacuació, de 5.500 m, discorrerà en subterrani junt amb vial en tot el seu traçat. S'observa que coincideix en uns 150 m amb el traçat de la via pecuària assagador de Montfort a Santa Pola (5 m d'amplària legal).  
Per a l'execució de la planta, no cal obrir accessos nous, atesa l'extensa xarxa de camins existent. Durant les obres, la principal afecció està relacionada amb els moviments de terres, que en tot cas, atés el baix pendent de les parcel·les, són d'escassa magnitud i consisteixen bàsicament en la regularització del pendent. Es generarà soroll i pols pel trasbals de maquinària i equips. La subestació i els contenidors de l'inversor i el CT compten amb fonamentació. Els panells solars s'instal·laran sobre pals clavats directament en el terreny. No es preveuen afeccions significatives, atesa l'absència d'elements sensibles en l'entorn afectat. Entre les mesures preventives a implantar en la fase d'execució, es troba la correcta gestió dels residus de construcció. Per a això s'ha incorporat al projecte un estudi de gestió de residus, d'acord amb el que estableix la normativa vigent (Reial decret 105/2008, d'1 de febrer).  
  
En la fase de funcionament, la principal afecció serà de tipus visual, a causa de la presència dels panells solars. La barrera vegetal perimetral, reduirà aquesta afecció. Els equips transformadors van dotats de cubetes integrades, per a evitar el vessament accidental d'oli refrigerant. S'empraran productes biodegradables en la neteja dels mòduls fotovoltaics. Respecte al funcionament de la subestació elèctrica, s'aporta estudi acústic del qual es conclou que no generarà molèsties en l'entorn.  
  
Es preveu disposar de dutxes i lavabos en la caseta de control de magatzem. Per a això, es disposarà d'un depòsit d'aigua de 2.000 l de capacitat. Per a l'arreplega de les aigües sanitàries, es connectaran amb un depòsit estanc de 6.000 l de capacitat, que serà buidat periòdicament per empresa gestora autoritzada.  
El pla de vigilància ambiental preveu la realització de visites setmanals durant les obres i els 3 primers mesos de funcionament, i l'emissió d'informes de cada visita. Es comprovarà l'adopció de les mesures preventives i correctores propostes.  
Finalitzada la vida útil de la planta, es procedirà a la retirada de totes les instal·lacions i restitució del terreny. Els panells solars i les estructures que els subjecten són totalment desmuntables.  
La implantació d'instal·lacions de producció d'energia a partir de fonts renovables, com la solar, és considerada amb caràcter general, com a positiva per al medi ambient, per la reducció en el consum de combustibles fòssils i la conseqüent reducció en la generació de gasos d'efecte d'hivernacle.  
  
  
Consideracions jurídiques  
Les instal·lacions per a producció d'energia elèctrica a partir de l'energia solar, destinada a la seua venda a la xarxa, que ocupen una superfície entre 10 i 100 ha, estan sotmeses a avaluació d'impacte ambiental simplificada, d'acord amb l'epígraf 4.i de l'annex II de la Llei 21/2013, de 9 de desembre, en concordança amb allò que s'ha indicat en l'article 7.2.a d'aquesta.  
En l'expedient s'han observat els tràmits previstos en la secció 2a, capítol II, títol II de la Llei 21/ 2013, de 9 de desembre i en les altres disposicions que se li apliquen.  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'instal·lació solar fotovoltaica (incloent-hi les seues infraestructures elèctriques d'evacuació) promoguda per Himin Investment 2 SL en la partida dels Bassars d'Elx (Alacant), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient.  
  
Segon  
Com a condicions addicionals per al desenvolupament del projecte, s'estableixen les següents:  
1. Tots els residus produïts durant la construcció i explotació de la planta solar, seran degudament emmagatzemats i s'entregaran finalment a empresa autoritzada per a la seua gestió. Es disposarà d'una zona coberta i impermeabilitzada, preferiblement a l'interior de l'edifici de control, per a l'emmagatzematge temporal dels residus perillosos generats en la fase d'explotació.  
2. El depòsit d'emmagatzematge de les aigües sanitàries de la caseta, serà impermeable i estanc. Serà buidat de forma periòdica per empresa gestora autoritzada.  
3. S'inclourà en el pla de vigilància ambiental el control i seguiment de l'èxit de les plantacions previstes, atés que constitueixen mesures d'integració paisatgística. Es reposaran, si és el cas, els exemplars que constituïsquen la barrera perimetral i que no prosperen.  
4. Totes les mesures de control i seguiment ambiental de l'activitat es documentaran, a fi de justificar la seua realització i conformar el pla de vigilància i seguiment ambiental.  
5. Atés el caràcter agrícola de la zona, una vegada finalitzada la vida útil de la instal·lació, ha de restituir-se al seu estat original, permetent la seua explotació, la qual cosa implica la retirada de tots els elements, inclosos els subterranis (fonamentacions, pals clavats davall la cota del terreny, canalitzacions subterrànies, etc.), fins una profunditat de 30 cm.  
  
6. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que si és el cas pertoquen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Quart  
Publicar en el Diari Oficial de la Comunitat Valenciana aquest informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
  
Cinqué  
L'informe d'impacte ambiental, perdrà la seua vigència i cessarà en la producció dels efectes que li són propis si, una vegada publicat en el DOCV, no s'ha procedit a l'autorització del projecte en el termini màxim de quatre anys des de la publicació.  
  
València, 27 de setembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 15 de novembre de 2016.- El director general de Medi Natural i d'Avaluació Ambiental: Antoni Marzo i Pastor.